钦定古今图书集成/明伦汇编/氏族典/第277卷 > 王仪
## 钦定古今图书集成/明伦汇编/氏族典/第277卷 > 王仪

按《明外史王仪传》：“仪字克敬，文安人。嘉靖二年进士。
除灵璧知县，以能调嘉定，擢御史，巡按河南。赵府辅
国将军祐椋数杀人招亡命，仪奏之，夺爵禁锢。会仪
出为苏州知府，祐椋潜入都，奏仪以私憾入己罪，竟
除仪名。既而以荐起知抚州。苏州士民走阙下乞还
仪，许之。进浙江副使，迁山西参政。二十一年擢右佥”
都御史，巡抚宣府，进右副都御史。游骑犯完唐，夺俸
降二级。考察拾遗，贬一官。久之，除肃州兵备副使，稍
迁右参政。复拜右佥都御史，巡抚甘肃。未行，俺答犯
京师，诏仪驰镇通州。仇鸾部卒掠民，捕笞之，枷市门
外。鸾诉于帝，逮讯，斥为民。卒，子缄，官按察使。